Polazeći od ustavne pozicije Republike Srpske kao entiteta sa jasno definisanim nadležnostima u okviru Dejtonskog mirovnog sporazuma i Ustava Bosne i Hercegovine;

Imajući u vidu informacije potvrđene od samog vrha Vlade Ujedinjenog Kraljevstva, da ista razmatra planove o otvaranju tzv. "centara za povratak" odbijenih tražilaca azila iz Ujedinjenog Kraljevstva u zemljama Zapadnog Balkana, uključujući i Bosnu i Hercegovinu;

Svjesna da se takvi planovi vode izvan svake demokratske procedure, bez prethodnog znanja, uvida i saglasnosti institucija Republike Srpske;

Zabrinuta zbog mogućnosti da se pod plaštom tehničkih dogovora i bilateralnih odnosa, pokuša sprovesti proces koji ima dalekosežne posljedice po bezbjednosnu, demografsku, političku i kulturnu strukturu Republike Srpske;

Narodna skupština Republike Srpske potvrđuje svoje suvereno pravo na vođenje migracione politike u skladu sa kulturnim vrijednostima i ekonomskim potrebama zajednice koju politički predstavlja;

Narodna skupština Republike Srpske afirmiše princip nemiješanja u unutrašnje odnose drugih država i samim tim odbacuje sve zahtjeve za učešćem u imigracionim politikama drugih država;

Narodna skupština Republike Srpske izražava žaljenje zbog problema s kojima se susreće Ujedinjeno Kraljevstvo u procesu integracije dijela migranata i pozdravlja svaku inicijativu njihove suverene vlade koja će na human i civilizovan način razriješiti probleme s kojima se susreću ističući da Republika Srpska i njeni građani ni na koji način nisu učestvovali u stvaranju tog problema;

Polazeći od naprijed navdenog, Narodna skupština Republike Srpske, na osnovu člana 70. stav 1. tačka 2. Ustava Republike Srpske i člana 177. stav 2. i 178. Poslovnika Narodne skupštine Republike Srpske („Službeni glasnik Republike Srpske“, broj: 66/20), na 15. redovnoj sjednici Narodne skupštine Republike Srpske, održanoj 3. jula 2025. godine, donijela je sljedeću

**DEKLARACIJA**  
**O ODBACIVANjU INICIJATIVA VLADE UJEDINjENOG KRALjEVSTVA I VLADA POJEDINIH EVROPSKIH DRŽAVA O USPOSTAVLjANjU CENTARA ZA MIGRANTE NA TERITORIJI BOSNE I HERCEGOVINE I PROTIVLjENjU BILO KAKVOM NASILNOM NASELjAVANjU MIGRANATA NA PROSTORU REPUBLIKE SRPSKE**

1. **Narodna skupština Republike Srpske kategorički odbacuje i protivi se svakom planu, inicijativi ili bilateralnom dogovoru koji podrazumijeva otvaranje centara za smještaj migranata, povratnika, azilanata, lica sa odbijenim statusom iz bilo kog razloga u Ujedinjenom Kraljevstvu pojedinim evropskim državama, na teritoriji Bosne i Hercegovine, a naročito na teritoriji Republike Srpske.**
2. **Narodna skupština Republike Srpske smatra da bi realizacija takvog plana predstavljala direktno kršenje ustavnog poretka, narušavanje bezbjednosti građana, kao i pokušaj demografske i kulturne transformacije prostora Bosne i Hercegovine, a time i Republike Srpske.**
3. **Narodna skupština Republike Srpske odbacuje sve moguće akte, razgovore, planove ili memorandume koji bi bez saglasnosti Republike Srpske uveli BiH u takve procese.**
4. **Narodna skupština Republike Srpske poziva sve srpske političke predstavnike u zajedničkim institucijama BiH da odmah, javno i nedvosmisleno odbace bilo kakvo učešće u planovima ove vrste i da ukoliko je bilo kakva komunikacija sa Vladom Ujedinjenog Kraljevstva i vladama pojedinih evropskih država obavljena, obavijeste javnost o njenom sadržaju.**
5. **Narodna skupština Republike Srpske konstatuje da bi naseljavanje lica iz visokokonfliktnih zona, zona ekonomske i socijane ugroženosti i specifičnosti, među kojima postoje teški animoziteti i neprijateljstva protiv njihove volje i na prostoru koji im nije domaći, predstavljalo dugoročan bezbjednosni rizik, koji nijedna odgovorna vlast ne može prihvatiti.**
6. **Narodna skupština Republike Srpske naglašava da je ovakva inicijativa Vlade Ujedinjenog Kraljevstva i vlada pojedinih evropskih država civilizacijski neprihvatljiva, jer se zasniva na ideji da se ljudi odbijeni iz njihovih centara naseljavaju na prostorima koji nisu spremni ekonomski ni kulturološki da ih prihvate i gdje će predstavljati ogroman teret, kao i bezbjednosni izazov jer predstavljaju realnu opasnost.**
7. **Narodna skupština Republike Srpske posebno upozorava na opasnost da ovakvi planovi predstavljaju kontinuitet nastojanja da se dugoročno izmijeni demografska struktura na prostorima Republike Srpske, putem tihe islamizacije i usmjeravanja migranata isključivo na srpska područja, kao što je pokazano u selu Lipa u blizini Bihaća.**
8. **Narodna skupština Republike Srpske izražava zabrinutost zbog činjenice da su se u periodu kada Vlada Ujedinjenog Kraljevstva javno razmatra planove o smještaju migranata izvan svoje teritorije, odvijali sadržinski nepoznati razgovori između zvaničnika Ujedinjenog Kraljevstva i određenih političkih aktera u Bosni i Hercegovini, te naglašava značaj transparentnosti i formalnosti sa relevantnim institucijama u pitanjima koja mogu imati implikacije po ustavni poredak i bezbjednost entiteta.**
9. **Narodna skupština Republike Srpske poručuje da Republika Srpska nije i neće biti centar za neuspjele migracione politike drugih država. Narodna skupština Republike Srpske odbacuje sve programe deportacije i smještaja na teritoriji BiH, samim tim i na teritoriji Republike Srpske, građana trećih država.**
10. **Narodna skupština Republike Srpske podsjeća Vladu Ujedinjenog Kraljevstva i vlada pojedinih evropskih država da je Republika Srpska i BiH već snosila i snosi posljedice neuspjele i neodgovorne migracione politike navedenih država, jer isti nisu imali adekvatan odgovor i spriječili njihov ulazak i kretanje na teritoriju ovog regiona.**
11. **Narodna skupština Republike Srpske zadužuje Vladu Republike Srpske da preduzme sve potrebne mjere iz svoje nadležnosti, kako bi se fizički i institucionalno spriječila bilo kakva realizacija ovog ili sličnog plana.**
12. **Narodna skupština Republike Srpske poziva javnost, nevladin sektor, medije, akademsku zajednicu i sve političke aktere u Republici Srpskoj da se jasno izjasne i dignu glas protiv pretvaranja BiH, a naročito Republike Srpske, u prostor za eksperiment i smještaj lica koji su jasno označeni kao nepoželjni i neprihvatljivi u drugim evropskim državama.**
13. **Narodna skupština Republike Srpske ponavlja da se svaka odluka koja ima posljedice po teritoriju i bezbjednost Republike Srpske mora donijeti uz saglasnost njenih institucija, u skladu sa Ustavom BiH i Aneksom IV Dejtonskog sporazuma.**
14. **Narodna skupština Republike Srpske će u slučaju bilo kakvog jednostranog poteza u vezi sa ovim pitanjem razmotriti sve mjere političkog, institucionalnog i pravnog karaktera, radi zaštite interesa Republike Srpske i njenih građana, odbijajući bez oklijevanja da razgovara ili čak provede bilo kakve dogovore na ovu temu.**
15. **Narodna Skupština Republike Srpske zadužuje Vladu Republike Srpske da je jednom u šest mjeseci informiše o saznanjima i kretanjima u oblasti migracija.**
16. Ova Deklaracija stupa na snagu danom donošenja, a objaviće se u „Službenom glasniku Republike Srpske“.

Broj: 02/1-021-828/25 PREDSJEDNIK

Datum: 3. jul 2025. godine NARODNE SKUPŠTINE

Dr Nenad Stevandić